KOMMISSIONENS GENNEMFØRELSESAFGØRELSE (EU) 2019/1998

af 28. november 2019

om ændring af gennemførelsesafgørelse (EU) 2018/320 for så vidt angår anvendelsesperioden for dyresundhedsmæssige beskyttelsesforanstaltninger for salamandre vedrørende svampen Batrachochytrium salamandrivorans

(meddelt under nummer C(2019) 8551)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 90/425/EØF af 26. juni 1990 om veterinærkontrol i samhandelen med visse levende dyr og produkter inden for Unionen med henblik på gennemførelse af det indre marked (1), særlig artikel 10, stk. 4,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 18, stk. 7, og

ud fra følgende betragtninger:

(1) Ved Kommissionens gennemførelsesafgørelse (EU) 2018/320 (3) blev der fastlagt visse dyresundhedsmæssige beskyttelsesforanstaltninger ved handel inden for Unionen med salamandre og indførsel til Unionen af sådanne dyr for så vidt angår svampen Batrachochytrium salamandrivorans (Bsal). Gennemførelsesafgørelse (EU) 2018/320 anvendes indtil den 31. december 2019.

(2) En række medlemsstater og interessenter informerede Kommissionen om deres begrænsede erfaring med den praktiske gennemførelse af gennemførelsesafgørelse (EU) 2018/320, og om at de kompetente myndigheder indtil videre kun havde anbragt en håndfuld sendinger af salamandre i karantæne samt udstedt certifikater for disse sendinger.

(3) Desuden har flere nylige videnskabelige og epidemiologiske undersøgelsesresultater forbedret den nuværende viden om en række aspekter ved Bsal såvel som bekræftet, at Bsal er endemisk i flere asiatiske lande samt dens fremkomst i Spanien.

(4) Ikke desto mindre er der stadig meget, vi ikke ved om dens karakter og diagnosticering. Navnlig har disse fremskridt endnu ikke ført til en mere tydelig geografisk afgrænsning af dens forekomst i størstedelen af landene, og de har heller ikke ført til forbedringer af metoderne til dens diagnosticering eller til potentielle foranstaltninger, der kan anvendes til at begrænse risikoen for dens spredning gennem handlede sendinger.

(5) De udførlige dyresundhedsmæssige beskyttelsesforanstaltninger, der er fastlagt i gennemførelsesafgørelse (EU) 2018/320, bør derfor forblive uændrede.

(6) Ved Europa-Parlamentets og Rådets forordning (EU) 2016/429 (4) konsolideres den retlige ramme for en fælles EU-dyresundhedspolitik i en enkelt, forenklet og fleksibel retlig ramme for dyresundhed. Navnlig indeholder den bestemmelser om beskyttelsesforanstaltninger i tilfælde af dyresygdomme. Denne forordning finder anvendelse fra den 21. april 2021.

(7) Anvendelsen af gennemførelsesafgørelse (EU) 2018/320 bør derfor forlænges frem til nævnte forordnings anvendelsesdato.

(8) Gennemførelsesafgørelse (EU) 2018/320 bør derfor ændres.

(9) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1 Artikel 11 i gennemførelsesafgørelse (EU) 2018/320 affattes således: »Artikel 11 Anvendelse Denne afgørelse finder anvendelse indtil den 20. april 2021.«

Artikel 2 Denne afgørelse er rettet til medlemsstaterne.

Udfærdiget i Bruxelles, den 28. november 2019. På Kommissionens vegne Vytenis ANDRIUKAITIS Medlem af Kommissionen

(1) EFT L 224 af 18.8.1990, s. 29.

(2) EFT L 268 af 24.9.1991, s. 56.

(3) Kommissionens gennemførelsesafgørelse (EU) 2018/320 af 28. februar 2018 om visse dyresundhedsmæssige beskyttelsesforanstaltninger ved handel inden for Unionen med salamandre og indførsel til Unionen af sådanne dyr for så vidt angår svampen Batrachochytrium salamandrivorans (EUT L 62 af 5.3.2018, s. 18).

(4) Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (EUT L 84 af 31.3.2016, s. 1).